Cabugao, Ilocos Sur – Agtultuloy a madalusan ken maisagana kadagiti umili a naayat nga agpasiar, aglang-ay ken agrelaks iti natalinaay, napresko ken nawaya a masakupan ti Cabugao Central Park (CCP) a masarakan iti ampir ti National Highway, Brgy. Bonifacio, Cabugao, Ilocos Sur nangruna iti panagrugi ti Cabugao Ragsak Festival 2016.
Daytoy ti maipanamnama dagiti Caretakers iti CCP. Kinapudnona, isuda pay ti mangidaulo nga ag-engine ken manual grass cutter a mangmantener kadaytoy a historikal a parke a nagsaadan idi ti daan a tiendaan nga indonar daydi Dios-ti-aluadna a Don Crispin Serrano (CRISER Market).
Iti panagtugaw ni Mayor Edgardo “Ediboy” S. Cobangbang, Jr. nga Alkalde ti ili a Cabugao, napardas a naglupos ti parke babaen iti pannakapaadda dagiti sumaganad: 1. Installation of Pavers along Jogging Lane 2. Repair and Modification of Toilet and Bathroom 3. Installation of Fitness Gym and Amenities 4. Fabrication of new steel bleachers 5. Installation of brand new LED/Solar Streetlights 6. Installation of Fiber Glass Board at the Basketball Court 7. Repainting of Stage, Grounds, Basketball Court and New Logo within the Basketball Court 8. Concreting of Children’s Play pen Pad for the High Grade Plastic Playhouse with Roof and Concrete Fence.
Innayon dagiti CCP Caretakers a kaay-ayo dagiti agassawa a pagdamuan dagiti ubbingda nga agsursuro a magna iti kasla kudson ti kalamuyotna a karuotan ti Parke.
Ti CCP ket daytoy ti pakaang-angayan dagiti dadakkel nga aktibidad ti LGU nangruna iti Piesta ti Ili kasta metten kadagiti selebrasion ti Holidays, pakontes ken kanaigna a mangpabaknang ti kultura, sosial ken pannakipagili ti Cabugao.
Mapunno ti aglang-ay iti sardam ti CCP iti rinabii nangruna iti summer months ken weekends ken naruay ti ag-jogging iti agsapa.
Dagiti nagaget nga agserserbi iti CCP Ground Cleaners ket isuda Juno Domingo ken ni Mark Jury Saribay iti agdama. # (Web In-Action)
ilo_Latn ilo_Latn eng_Latn ilo_Latn ilo_Latn ilo_Latn ilo_Latn